SA'ners se China-uitlatings maak haar skaam | Maroela Media
Anja Piketh skryf uit China:
Bang-opgewonde en reg vir die nuwe fase in my lewe. Reg om my kennis oor te dra aan my studente, reg om nuwe mense te ontmoet, uit my gemaksone uit te kom en om geestelik en emosioneel te groei.
Ek het nie veel kennis oor China of die Chinese kultuur gehad nie, behalwe die bietjie navorsing wat ek gedoen het en die absolute verkeerde idee wat ons as Suid-Afrikaners oor China en sy mense het.
My mond het van die oomblik wat ek van die vliegtuig afgeklim het, oopgehang. Van dag een af is ek met ope arms ontvang en met soveel liefde en respek behandel. Die Chinese is behulpsaam en so ongelooflik vriendelik teenoor ons as buitelanders. Ek was absoluut verstom, want dit is nie wat vir my van die Chinese vertel is nie. Die Chinese is egter die gaafste mense wat ek al ontmoet het.
Ek het natuurlik nie 'n jaar terug gedink ons gaan in die situasie sit waarin China tans is met die uitbreking van die nuwe koronavirus nie. Nie in my wildste drome het ek gedink dat ons vir twee weke lank in ons huise gaan wegkruip, dat dit soos 'n spookdorp gaan wees en dat mense gaan vrees vir hul lewe nie.
Die dodetal styg daagliks – sommer oornag – en mens is elke oggend te bang om na die jongste statistiek te kyk.
Vandag sit ek letterlik met my hart in my hand… die dodetal het weer skerp gestyg. My hart bloei, my hart is seer en ek kan nie help om in trane uit te bars nie. Soveel families wat deur soveel seer gaan en dan moet ek nog die aaklige uitlatings van my eie mense lees en hoor.
Nooit sou ek kon dink dat ek skaam sal wees om 'n Suid-Afrikaner te wees of dat ek sou skaam kry vir my mense nie. Ek het in twee gevalle – in 'n sogenaamde Facebook-oorlog – met Suid-Afrikaners betrokke geraak. Mense wat sê "die Chinese verdien dit" en "hulle kry wat hulle toekom" – dit van mense wat hulself Christene noem. Ek het soveel gemengde gevoelens beleef, maar trots (om 'n Suid-Afrikaner te wees) was beslis nie een van hulle nie.
Op my Facebook-blad het ek geskryf oor Suid-Afrika wat nie te lank terug nie 'n listeriose-uitbreking gehad het. Die dodetal was aansienlik laer, maar nie een keer het enige iemand, veral nie 'n Chinees, enige lelike- of seermaakdinge oor ons as Suid-Afrikaners uitgespreek nie.
Wat sê dit van ons as Suid-Afrikaners?
Hier is 'n dodelike virus wat al honderde mense doodgemaak het en steeds voel ek veiliger in China as wat ek ooit in Suid-Afrika gevoel het. Ek hoef nie konstant oor my skouer te loer en my te bekommer oor my eie veiligheid nie. Ek hoef nie om 01:30 in die oggend my ma te bel om haar te vertel dat ons by die hospitaal is en so pas die slagoffers van 'n gewapende roof was nie. Hier behandel die rykste persoon my, 'n gewone mens, soos sy of haar gelyke. Niemand kyk op mekaar neer nie en almal het respek vir mekaar.
Ek glo en vertrou dat beter dae aan die kom is vir China, want wat tans gebeur, verdien die land en sy mense beslis nie.
Hou op om fopnuus te versprei en as jy niks goed, mooi of ondersteunend het om te sê nie, moet eerder niks sê nie. China gaan deur genoeg op die oomblik. Gebed, hoop, liefde en mekaar bystaan is al wat nodig is. Hulle is mense net soos ek en jy. Wat maak jou beter?
Anja Piketh is 30 jaar oud en woon in Nanjing, China waar sy die afgelope jaar Engels gee vir kinders tussen drie en 12 jaar oud.
Solank gebed, geloof en hoop net so hard aangewend word om ons renosters te beskerm teen die wreedste dood denkbaar. Terwyl jy jou so skaam vir jou mede Suid Afrikaners, dink ook asb aan jou land se wildlewe wat 'n absolute aanslag beleef danksy o. a Chinese se hunkering na renosterhorings. Kyk asb die film Stroop en kyk hoe voel jy as 'n reuse dier lewend geslag lê en wag vir sy dood, terwyl sy kalfie in sy ma se bloed staan en wag vir haar om op te staan.
Ek stem saam met Anja. As jy niks goeds te se het van ander nie, dan bly jy eerder stil.
Ek het ook oor die laaste paar weke vandat die krisis uitgebreek het, gesien dat sommige mense aaklige goed skryf en amper asof hulle hulle verlekker in die krisis wat China beleef.
Kulture verskil en so ook eetgewoontes. En dis ons eie mense wat meestal renosters doodmaak vir eie gewin en geldgierig is.
Ek dink Mila en Snowball mis die punt – baie SAners verlekker hulle in ander se pyn en moet pasop, want karma is n snaakse ding
Anja, ek stem heeltemal saam met jou. Suid-Afrikaners, en veral Afrikaners, oordeel heeltemal te maklik.
Alle Chinese is nou sleg agv renosterstropery? Watter belaglike denkwyse! Dis soos om te sê alle Suid-Afrikaners is moordenaars, of alle Afrikaners is rassisties of vermoor hul gesinne uit.
Ek hou skool by 'n multikulturele skool en die asiërs is by verre die slimste, hardwerkendste, vriendelikste en goed gemanierde kinders.
Ek voel jammer vir die 'narrow minded' Afrikaners wat hul eie lewens so beperk met hul eie suurgeid. Gelukkig is die meeste van ons nie so nie.
sterkstaan jonge dame, geniet jou tyd daar, ek bid ook vir die mense daar wat vrees vir hul lewens, die virus sal verslaan word, glo en bid saam met my
Sjoe…hoe kry ek nou skaam vir myself…dankie kind dit was lekker om iets te lees wat opreg bedoel word. Ek dink jou ouers se harte swel van die trots!